किसानों की आत्महत्या को लेकर नवजोत सिंह सिद्धू ने केजरीवाल पर साधा निशाना, मुआवजे को लेकर कही ये बात
हैरानी की बात ये है कि एक तरफ सिद्धू केजरीवाल पर निशाना साध रहे हैं और दूसरी तरफ पंजाब के सीएम भगवंत मान की तारीफ कर रहे हैं।
नई दिल्ली: कांग्रेस नेता नवजोत सिंह सिद्धू ने दिल्ली के सीएम अरविंद केजरीवाल पर किसानों के मुद्दों को लेकर निशाना साधा है। उन्होंने ट्वीट कर कहा, 'अरविंद केजरीवाल झूठ बोलना कब बंद करेंगे। अकेले 1 जिले में 7 किसानों ने आत्महत्या की, 28 जिलों में किसानों की दुर्दशा की कल्पना कीजिए। क्या आपने एक परिवार का भी दौरा किया? पंजाब के लिए अब आपकी जिम्मेदारी और चिंता कहां है? किसानों से जो मुआवजे का वादा किया, वह कहां है? अपने उपदेशों का अभ्यास करें।'हैरानी की बात ये है कि एक तरफ सिद्धू केजरीवाल पर निशाना साध रहे हैं और दूसरी तरफ पंजाब के सीएम भगवंत मान की तारीफ कर रहे हैं। नवजोत सिंह सिद्धू ने मान की तारीफ करते हुए उन्हें ईमानदार बताया है और कई मुद्दों पर अपना समर्थन भी दिया है। सिद्धू ने कहा है कि वह पार्टी लाइन से ऊपर उठकर राज्य में माफियाओं से निपटने के लिए पंजाब के मुख्यमंत्री का समर्थन करेंगे।सिद्धू की इस बयानबाजी को लेकर जनता इसलिए भी हैरान है क्योंकि कुछ समय पहले उन्होंने भगवंत मान पर आरोप लगाया था कि वह अरविंद केजरीवाल की कठपुतली की तरह काम कर रहे हैं और अब वह मान की तारीफ करते दिख रहे हैं। हालही में उन्होंने ये भी कहा था कि मान को वह अपना छोटा भाई मानते हैं। वह एक ईमानदार आदमी हैं। मैंने उन पर कभी उंगली नहीं उठाई।